สิ้นคุณหญิงวิมล ศิริไพบูลย์ ศิลปินแห่งชาติสาขาวรรณศิลป์ปี 2555 เจ้าของนามปากกาเจ้าทมยันตี
นายชาย นครชัย อธิบดีกรมส่งเสริมวัฒนธรรม ได้รับรายงานว่า คุณหญิงวิมล ศิริไพบูลย์ นามปากกา ทมยันตี ศิลปินแห่งชาติ สาขาวรรณศิลป์ พุทธศักราช 2555 ได้ถึงแก่กรรมเมื่อช่วงเช้าที่จังหวัดเชียงใหม่ สิริอายุ 85 ปี  ซึ่งนับเป็นความสูญเสียของวงการนักเขียนไทยที่ได้สร้างผลงานที่ทรงคุณค่าไว้มากมาย  กรมส่งเสริมวัฒนธรรม จะให้การช่วยเหลือมอบเงินช่วยเหลือเมื่อเสียชีวิตเพื่อร่วมการบำเพ็ญกุศลศพ ค่าจัดทำหนังสือเพื่อเผยแพร่ผลงานและขอพระราชทานเพลิงศพตามระเบียบสวัสดิการของศิลปินแห่งชาติคุณหญิงวิมล ศิริไพบูลย์ มีผลงานการประพันธ์นวนิยายได้รับความนิยมจากผู้อ่านอย่างมาก มีนามปากกาหลายชื่อ ได้แก่ ลักษณวดี กนกเรขาโรสลาเรน วัสสิกา มายาวดี แต่ที่โดดเด่นคือ ทมยันตี โดยได้สร้างสรรค์นวนิยายหลากหลายทั้งแนวรัก สะท้อนสังคม อิงการเมือง แฟนตาซีหรือ จินตนิมิต ข้ามชาติข้ามภพและอิงประวัติศาสตร์ เรื่องเด่นที่รู้จักกัน เช่น คู่กรรม ทวิภพ ค่าของคน ในฝัน เลือดขัตติยา ดั่งดวงหฤทัย มงกุฎที่ไร้บัลลังก์  ใบไม้ที่ปลิดปลิว นวนิยายหลายเรื่องถูกนำไปสร้างเป็นละครโทรทัศน์ ละครเวที และภาพยนตร์ ซ้ำหลายครั้ง ด้วยเพราะการแต่งสามารถโน้มน้าวอารมณ์ผู้อ่านให้เพลิดเพลินไปกับเนื้อเรื่องตัวละครมีชีวิตชีวาไม่เพียงให้ความบันเทิงใจ แต่กระตุ้นสำนึกและจิตวิญญาณ